CELEX: C2007/235/22
Language: lt
Date: 2007-10-06 00:00:00
Title: Byla T-264/07 2007 m. liepos 18 d. pareikštas ieškinys byloje CSL Behring prieš Komisiją ir EMEA

6.10.2007   
            
            
               LT
            
            
               Europos Sąjungos oficialusis leidinys
            
            
               C 235/12
            
         2007 m. liepos 18 d. pareikštas ieškinys byloje CSL Behring prieš Komisiją ir EMEA
   
   (Byla T-264/07)
   (2007/C 235/22)
   Proceso kalba: vokiečių
   Šalys
   
      Ieškovė: CSL Behring GmbH (Marburgas, Vokietijos Federacinė Respublika), atstovaujama C. König ir advokato F. Leinen
   
      Atsakovės: Europos Bendrijų Komisija ir Europos vaistų agentūra (EMEA)
   Ieškovės reikalavimai
   
               —
            
            
               Remiantis EB 231 straipsnio 1 dalimi panaikinti 2007 m. gegužės 24 d. EMEA sprendimą byloje „Human Fibrinogen — Application for Orphan Medicinal Product Designation — EMEA/OD/018/07“, apie kurį ieškovei buvo pranešta 2007 m. gegužės 24 d.;
            
         
               —
            
            
               pagal Pirmosios instancijos teismo Procedūros reglamento 87 straipsnio 2 dalį priteisti iš atsakovės bylinėjimosi išlaidas.
            
         Ieškinio pagrindai ir pagrindiniai argumentai
   Ieškovė skundžia 2007 m. gegužės 24 d. EMEA laišką. Ieškovės nuomone, šiuo laišku EMEA teisiškai atsisako tęsti procedūrą dėl ieškovės vaisto priskyrimo retųjų vaistų kategorijai pagal Reglamento (EB) Nr. 141/2000 (1) 5 straipsnio 1 dalį.
   Savo ieškiniui pagrįsti ieškovė remiasi dviem ieškinio pagrindais.
   Pirma, ieškovė tvirtina, kad yra nepagrįstas Reglamento (EB) Nr. 141/2000 5 straipsnio 1 dalies aiškinimas, jog paraiška dėl vaisto priskyrimo retųjų vaistų kategorijai turi būti pateikta iki paraiškos dėl leidimo prekiauti šiuo vaistu pateikimo. Dėl to ši nuostata buvo neteisingai taikoma.
   Antra, ieškovė tvirtina, kad jei Reglamento (EB) Nr. 141/2000 5 straipsnio 1 dalis yra aiškintina taip, jog paraiška dėl vaisto priskyrimo retųjų vaistų kategorijai turi būti pateikta iki paraiškos dėl leidimo prekiauti šiuo vaistu pateikimo, ji prieštarauja pirminei teisei ir turi būti pripažinta netaikytina pagal EB 241 straipsnį. Todėl ieškovė teigia, kad toks aiškinimas pažeidžia pagrindines Bendrijos teisės nuosavybės ir laisvės verstis profesine veikla teises bei vienodo požiūrio ir sąžiningumo principus.
   
      (1)  1999 m. gruodžio 16 d. Europos Parlamento ir Tarybos Reglamentas (EB) Nr. 141/2000 dėl retųjų vaistų (OL L 18, p. 1).